EFF ontwrig wéér parlementFoto: @Sentletse op Twitter. Die EFF-lede het die verrigtinge ontwrig terwyl president Jacob Zuma vrae geantwoord het. Mbete het Julius Malema, leier van die EFF, en sy mede-LP’s beveel om die Nasionale Vergadering te verlaat, aangesien hulle “nie ernstig is” oor die verrigtinge nie. Zuma was besig om ŉ vraag te beantwoord of hy ŉ gedeelte van die geld wat vir die opgraderings aan Nkandla spandeer is, gaan terugbetaal. Malema was ontevrede met Zuma se antwoord. “Ek sal julle uitskop as julle nie luister nie,” het Mbete vir die EFF-lede gesê voor hulle begin sing het: “gee terug die geld”. Mbete moes later die sitting verdaag en veiligheidswagte ontbied om die EFF-lede te verwyder. Terwyl Zuma en ander LP’s verdaag het, het die EFF-lede egter agterbly en geweier om die Nasionale Vergadering te verlaat. Floyd Shivambu, die EFF se hoofsweep, het vir Mbete geskree: “Jy sal ons nie verwyder nie!” EFF-lede het meer as ‘n uur nadat hulle gevra is om die saal te verlaat, steeds geweier. Talle polisiebeamptes het in die saal rondgestaan terwyl ministers Siyabonga Cwele en David Mahlobo met Malema probeer onderhandel het.